Armsad sõbrad,
Poolteist aastat tagasi ulatasime abikäe Lõuna-Eestis elavale Margele, skleroosi multiplex’iga võitlevale kolme lapse emale, kes lahkus oma lastega alkohoolikust abikaasa juurest, et alustada uut elu. Soovime südamest tänada kõiki, kes tookord meid toetasid, olgu siis rahaliste annetustega ehitusmaterjalide ja korteri remondi tarbeks või riideid ja jalanõusid saates.
Marge on vapustavalt tugev naine, kes, vaatamata oma haigusele, ei anna alla. Ta teeb oma igapäevatoimetusi kodus, nii palju kui ratastool ja tervislik seisund lubavad. Tema elu on täis nii helgeid kui ka raskemaid päevi, mida dikteerib haigus, sealhulgas päevi, mil ta ei suuda voodist tõusta. Õnneks on tal toeks imelised, hakkajad ja armastavad lapsed.
Meie meeskond on jätkuvalt hoidnud silma peal Marge ja tema pere heaolul, pakkudes aeg-ajalt praktilist abi ja toetust. Praegu pöördume taas teie poole abipalvega, kuna perekond vajab meie kõigi tuge. Iga abi on teretulnud, olgu see siis rahaline panus või asjade kujul.
Siin on loetelu asjadest, mida perekond hetkel vajab:
- Uus külmik (kuna vana on rikkis ja mitte parandatav).
- Mikrolaineahi (et Marge saaks iseseisvalt toitu soojendada).
- Uued jalanõud vanemale tütrele (tema eelmised on kandmisest kulunud).
- Uus kattemadrats mõõtudega 120cm x 200cm (kuna voodivedrud torgivad).
- 4-6 patja nii emale kui ka lastele.
- Kuiv- ja märgtoit kahele peres elavale kiisule.
- Suuruses M püksmähkmed Margele.
- Kirjutuslaud ja riiul nooremale tütrele kooliasjade hoiustamiseks.
- Peegelkapp ja kitsas korvriiul vannituppa hügieenitarvete hoidmiseks.
- Igapäevaseks kasutamiseks riided:
- Pojale suuruses L-XL, nii suveks kui talveks.
- Tütardele naiste suuruses M ja L-XL, samuti mõeldud nii sooja kui külma ilma jaoks.
Täname südamest kõiki, kes on valmis aitama seda vaprat perekonda. Teie panus, olgu suur või väike, loeb ja aitab neil raskustest üle saada.